Ísfisktogarinn Viðey RE er kominn í höfn í Reykjavík eftir mjög góða sex daga veiðiferð . Skipið var með fullfermi eða 190 tonn af fiski upp úr sjó . „ Við hófum veiðar vestur af Jökli en þar var góð karfaveiði . Við sigldum þaðan í eina 18 tíma norður og austur á Strandagrunn . Þar var mjög góð þorskveiði en þorskurinn hefur verið frekar vandveiddur það sem af er vetri . Við færðum okkur svo vestur á Halann og fengum þar góða þorsk - og ufsaveiði , “ segir Kristján E. Gíslason skipstjóri í tilkynningu frá Brim . Á Halanum voru svo Kristján og skipverjar á Viðey um hríð þegar óveður gerði . „ Við hröktumst á brott undan veðrinu og ég ákvað að sigla beint suður á okkar gömlu heimaslóðir á Fjöllunum . Það klikkaði ekki frekar en endranær . Við vorum þar í nokkra tíma í mjög góðri karfaveiði og einnig í ufsa og þessar stundir dugðu til að fylla körin og ná fullfermi , “ segir hann í tilkynningunni .